“मानव-हात्ती सहअस्तित्व कायम राखौं-हात्ती संरक्षणमा सहभागि बनौं”

हात्तीको स्वभाव, हात्तीवाट हुनसक्ने क्षतीको कारण र

वच्ने उपाय सम्वन्धी जानकारी





प्रकाशक:

डिभिजन वन कार्यालय, सिन्धुली

हात्तीको सामाजिक व्यवहार कस्तो हुन्छ ?

**हात्ती सामाजिक एवं बुद्धिमान प्राणी हो । यसको झुन्डमा बुढी पोथी मुखिया हुन्छे । समान्यतया एक परिवारमा ८-१२ वटा सम्म हात्तीको बथान हुन्छ । यिनीहरु आफनो वासस्थान वाहिर विचरण गरी चरिचरण गर्ने र फर्किने वेलामा कुनै एक ठाँउमा भेला भएर आफनो वासस्थानमा फर्कने गर्दछन् । हात्तीमा करुणाभाव र सिक्न सक्ने क्षमता हुन्छ । परिवारको सदस्यको मृत्यूमा मृत शरीर माथि माटो छरेर रुने, कराउने, धेरै बेरसम्म लाशलाई कुरेर बस्ने, लाशको वरिपरि घुम्ने जस्ता कर्म गरी जस्तै मृत्यू संस्कार गर्ने गर्दछ । यसलाई रोक्न बनाइएको विद्युतीय धरापलाई यसले दाह्रा र काठको मद्दतले भत्काउन पनि सक्दछ । हात्तीले परम्परा देखि आफुले ओहोर दोहोर गरेको बाटो, घुम्ने र चरिचरन गर्ने गरेको जंगल र पानीका स्रोतहरुको प्रयोग गर्दछ । अर्धबयस्क र आपसमा लडाई गरी हारेको भाले हात्ती बढि रिसाहा, आक्रमक र उदण्ड हुन्छ र एक्लै हिड्ने गर्दछ । यस्ता एक्ला हात्तीहरु टाढा टाढा सम्म विचरण गर्ने गर्दछन् र मानव हात्ती द्वन्द श्रृजना गर्दछन् । हात्तीहरुमा इख राख्ने र बदला लिने भावना पनि हुन्छ ।**

हात्ती आफ्नो अस्तित्वको लागि के गर्छ ? मानिस संग किन द्धन्द हुन्छ ?

**प्राणीहरुमा आफ्नो सुरक्षा र अस्तित्व रक्षा गर्ने प्राकृतिक गुण हो । जंगली हात्तीहरु पनि आफ्नो पैतृक वासस्थान, ओहोर दोहोर गर्ने मार्ग, पानी खाने र आहाल बस्ने पानीका स्रोतहरु सुरक्षित राख्न चाहन्छन् । हात्तीले परम्परा देखि उपभोग गर्दै आएको वनक्षेत्र मानिसहरुले मासेर आफ्नो हितमा प्रयोग गरेका छन् । हात्ती बस्ने, डुल्ने, पानी खाने, चरिचरन गर्ने वन क्षेत्रहरु गाउँबस्ति र आवादी जमिनमा परिणत भएका छन् । हात्तीको पुरानो वासस्थान मासेर सडक, राजमार्ग, नहर जस्ता भौतिक बिकास निर्माण समेत गरिएको छ । जसका कारण हात्तीहरु आफु र आफ्ना सन्ततीको भविश्य प्रति चिन्तित हुन्छन । आफ्ना पूर्खाले सिकाएको बाटो पछ्याउदै पैतृक वासस्थान र बिचरण मार्ग खोज्दै जाने क्रममा वन क्षेत्र अतिक्रमण गरी वनलाई आवादीमा परिणत गरेको, खेतिपाति लगाएको, नयाँ घरबास निर्माण गरेको, सडक, नहर जस्ता अवरोध गर्ने खालका संरचना निर्माण भएको देखेपछि हात्तीहरु अलमलमा पर्ने र आत्तिने गर्दछन् । यसरी अलमलिएका र आत्तिएका हात्तीहरु सुरक्षित तरिकाबाट वनक्षेत्र प्रबेश गर्ने बाटो खोज्न दायाँ बायाँ भौतारिने गर्दछन् ।यस्तो अवस्थामा मानिसले होहल्ला गरेमा, कुकुर भुकेमा, आगो बाल्ने, पटका पड्काउने वा यस्तै आवाज निकाल्ने काम गरेमा हात्तीले आँफुलाई अशुरक्षित महशुस गरी जसरी भए पनि त्यहाँबाट उम्किने प्रयास गर्दछ । तर सहज निकास नपाएपछि उ बढि रिसाहा र आक्रमक बन्दछ । यस्तो अवस्थामा उसले घर गोठ भत्काउने, मानिसलाई समेत आक्रमण गर्ने जस्ता गतिबिधि गर्न सक्दछ । हाम्रो गाउँघरतिर हात्ती देखियो भने चारैतिरबाट घेरेर हो-हल्ला गर्ने, आगो बालेर तर्साउने, भाला, गुलेली वा भरुवा वन्दुकले हान्ने, धारिलो हतियारले घोच्ने जस्ता कार्य गरेर हात्तीलाई उत्तेजित बनाउने काम गरिन्छ । यस्तो अवस्थामा हात्तीले भाग्ने बाटो नपाएर यततत्र भौंतारिन पुग्दछ । यस्तो बेलामा हात्तीको अगाडी जे पर्दछ त्यसैलाई आक्रमण गर्दछ ।**

हात्ती शाकाहारी जनावर भएकोले आफ्नो पेट भर्ने आहाराकोलागि मानिस लगायत कुनै पनि प्राणीको हत्या गर्न जरुरी देखिदैन ।तर हात्ती रिसायो भने निकै आक्रमक हुन्छ र यस्तो अवस्थामा रुख, घर, सवारी साधनहरु पनि पल्टाउने गरेको पाईन्छ । अधिकांस मानविय घटना हात्ती धपाउने निहुँमा मानिसबाट हुने लापरबाहिकै कारण हुने गरेको पाइन्छ ।

 **हात्तीले मानिसलाई कस्तो कस्तो अवस्थामा आक्रमण गर्न सक्छ ?**

* हात्तीहरू कोमल स्वभावका हुन्छन तर उत्पीडन, खतरा, वेसहारा महसुस गर्दाको अवस्थामा ।
* भाले लाग्ने अवस्थामा, भाले हात्तीहरु मात चढेको अवस्थामा ।
* हात्तीहरु आपसमा जुधेर हारेको अवस्थामा ।
* सानो बच्चा साथमा भएको, आफ्नो बच्चा हराएको वा मरेको अवस्थामा ।
* बिच्किएर हिडेको, भाग्दै गरेको हात्ति जम्काभेट भएमा वा मानिस अचानक हात्तीको नजिक पुगेको अवस्थामा ।
* चरीरहेको वा आराम गरिरहेको बेलामा जिस्क्याएमा वा होहल्ला गरेमा ।
* हात्तीलाई जिस्क्याउने, धपाउने गर्दा रिसाएको, डराएको वा तर्सेको अवस्थामा ।
* हात्ती आफु असुरक्षित भएको महशुस गरेको अवस्थामा।
* पहिले आगोको अगुल्टो वा कुनै बस्तुको चोट खाएको भए त्यस्तो वस्तु देख्नासाथ हात्तीले आक्रमण गर्नसक्छ ।
* हात्तीमा इख राख्ने र बदला लिने भावना हुने भएकोले आँफुलाई जिस्काउने वा लखेटने वा दुखःदिने मान्छेको आवाज वा गन्ध पहिचान गरी धेरै पछि सम्म पनि आक्रमण गर्न सक्छ ।

**हात्तीले मानिसलाई आक्रमण गर्ने तरिका के के हुन सक्छ ?**

* रिसाएको हात्तीले सुंड भुईमा पडकाउदै धुलो छर्दछ । कान ठाडो पार्दै अगाडितिर ल्याउँछ र जोडले कराएर आक्रमण गर्दछ ।
* सुंडले हानेर मान्छे लडाउँछ अनि खुट्टाले थिच्ने र सुंडले समातेर च्यात्ने गर्दछ ।
* भाले हात्तीले मान्छेलाई भुईमा ढालेपछि दाह्राले घोचेर आक्रमण गर्दछ ।
* हात्तीले रुखको हांगा वा ढुंगा वा अगाडी जे पाउँछ त्यो समातेर प्रहार गर्न सक्दछ ।
* कहिलेकांही सुंडले बेरेर मानिसलाई पर पुग्नेगरी हुत्याइदिने वा पछार्ने पनि गर्दछ ।
* हात्ती रिसाएको बेला घर भत्काउने, आफ्नो अगाडी जे छ त्यहि ढाल्ने पनि गर्दछ ।
* सामान्यतया पोथी भन्दा भाले हात्ती बढी आक्रामक हुन्छ ।

 **हात्तीको आक्रमणबाट बच्ने उपाय के के हुन सक्छ ?**

* हात्तीसंग जम्काभेट भएमा आफुसंग भएको सामान (टोपी, लुगा, झोला, चप्पल आदि) फ्याक्ने र उकालो वा ओरालो वा ढुंग्यान बगर तिर भाग्ने ।
* हात्तीले छोटो दूरीसम्म मात्र लखेटछ धेरै परसम्म लखेटदै पछिपछि आउँदैन ।
* ढलेको ठूलो रुखको मुनीबाट भाग्ने वा जंगलमा मोटो रुख नजिक पाइएमा हात्तीलाई छलेर बस्ने, त्यति गर्दा पनि हात्तीले आफुलाई आक्रमण गर्न खोजेमा रुख हेर्दै छल्दै भाग्ने ।
* पुलपुलेसा तरेर भाग्ने ।
* हावाको विपरित दिशातिर भाग्ने ।
* हात्तीले सितिमिति आक्रमण गर्दैन ।मान्छे १५० मिटर भन्दा टाढै रहदा परैबाट हात्तीले बिभिन्न संकेत दिने गरेको हुन्छ । उदाहरणका लागि रुखको हाँगा भाँच्ने, रुख लडाउने, आक्रमण गर्नु पूर्व बिभिन्न खाले आवाज निकालि मानिसलाई नजिक नआउन चेतावनि दिएको हुन्छ ।त्यसैले जंगल जांदा हात्तीको ताजा पाइला वा दिसा याद गर्ने, सतर्क रहने र हात्ती गएको दिशातर्फ नजाने । साथै रुख भाचेको, सूंड बजारेको वा घुरेको पनि सुन्न सकिन्छ । यस्तो आवाज सुनेमा सतर्क हुने ।

**हात्तीबाट हुने मानवीय क्षतिका कारणहरु के के हुन सक्ला ?**

1. **भागेर ज्यान जोगाउन नसक्ने अवस्थाका महिला, बालबालिका र बृद्ध मानिसहरु पनि हात्ती धपाउने निहुँमा हात्तीको नजिक जाँदा मानविय क्षति हुने गरेको छ ।**
2. **हो-हल्ला गरेर हात्ती धपाउँदा हात्ती तर्सेर वा डराएर भाग्ने क्रममा मानिससंग जम्काभेट भयो भने हात्तीले आफ्नो शत्रु ठानेर आक्रमण गर्दछ ।**
3. **हात्तीलाई हो-हल्ला गरेको, कुकुर भुकेको, राँको वा बत्ति बालेको, पटका वा यस्तै अन्य आवाजहरु मन पर्दैन् । यस्तो गतिबिधि देख्यो भने उसलाई बढि रिस उठ्छ र त्यसको प्रतिकारमा उत्रिने गर्दछ ।**
4. **कहिले काहिं मानिसहरु हात्ती धपाउने निहुँमा हात्ती घुम्नासाथ ठोक्किने गरी हात्तीको नजिक पुग्ने गर्दछन् । यस्तो बेला हात्तीले आक्रमण गर्दछ ।**
5. **कहिले काहिं हात्ती धपाउने निहुँमा हात्तीको नजिक पुगेको मान्छे भाग्ने क्रममा जुत्ता चप्पलको कारणले, लहरा, ठूटा वा खाल्डा खुल्डिमा अल्झिएर ढल्दा हात्तीले फेला पारी आक्रमण गर्ने गरेको पनि पाइएको छ ।**
6. **रातको समयमा बाहिर निस्किंदा हात्ती नजिक रहेको ख्याल नगर्दा र हात्ती धपाउन मदिरा सेवन गरि गएको रहेछ भने मानविय क्षति हुने गरेको छ ।**
7. **हात्तीहरु एउटा क्षेत्रबाट अर्को क्षेत्रमा ओहोर दोहोर गर्दा जंगलै जंगल हिंडन पाउने अवस्था छैन । जंगलको बीच बीचमा पनि मानव बस्ति र आवादी जमिन छ । मानव बस्ति र आवादी जमिनमा पाइने आहारा (खेति, भण्डारण गरेको अनाज) हात्तीले खाने र मानिसले जोगाउन खोज्ने क्रममा द्वन्द सृजना हुँदा मानविय क्षति हुने गरेको छ ।**
8. **हात्तीले चरिचरन र बिचरणका लागि उपभोग गर्ने परम्परागत वनक्षेत्र मानिसले गाइबस्तु चरिचरन गराउन, घाँस दाउरा संकलन गर्न आदीमा समेत प्रयोग गर्दा भूमि र प्राकृतिक स्रोत उपभोगमा मानिस र हात्ती बीच द्वन्द छ । हात्ती बिचरण गरिरहेको जंगलमा हात्ती र मानिस जम्का भेट हुँदा हात्तीले मानिसलाई आक्रमण गरेको पनि पाइएको छ ।**
9. **हात्तीको आनिवानि व्यहोरा, हात्तीले आक्रमण गर्नाको कारण, हात्तीको आक्रमणबाट बाँच्ने उपायहरुका बारेमा सर्वसाधारण मानिसहरुमा यथेष्ठ जानकारी छैन । हात्ती देख्नासाथ धपाउनुपर्दछ भन्ने एकोहोरो सोचाइले गर्दा पनि मानविय क्षति हुने गरेको पाईन्छ ।**
10. **हात्ती बुद्धिमान, गहिरो स्मरण शक्ति भएको र इख राख्ने जनावर हो । कुनै ठाउँमा हात्तीलाई भाला वा लाठीले घोच्ने, पिट्ने, आगोको राँकोले पोल्ने, अस्वाभाविक आवाज जस्तै पटका वा शंख फुकेर आवाज निकाल्ने, हिंडन प्रयोग गरेको बाटोमा अवरोध सृजना गर्ने, कुकुर लगाएर तर्साउन खोज्ने जस्ता गतिबिधि गरेमा हात्ती अझै रिसाउछ र मान्छे प्रति आक्रमक बन्ने र बदलाको भावनाले पटक पटक सोहि ठाउँमा आउने गर्दछ । अतः हात्ती प्रतिको मानविय व्यवहार तथा क्रियाकलाप पनि मानविय क्षतिको कारक रहेको पाईन्छ ।वनजंल र हात्तीको बिचरण मार्ग आसपासको गाउँबस्तिमा हात्तीले खानकै लागि पटक पटक आउने गरेको पाइन्छ । छिट्टै अघाउने र मिठो आहारा जस्तै केरा, धान, गहुँ, उखु, मकै, फर्सी लगायतका खेतीको खोजीमा खेतबारीमा र भण्डारण गरेको अन्न, घर आसपासमा राखेको घरेलु जाँड रक्सी, नुन, गुंड, भेली जस्ता खाद्य बस्तुको खोजीमा गाउँ घरमा प्रबेश गर्ने र मानिसले यि चिजको सुरक्षा गर्न खोज्दा सृजना हुने द्वन्दका कारण पनि मानविय क्षति हुने गरेको पाइन्छ ।**

हात्तीसंग सहयात्रा

**हात्ती हजारौं बर्ष देखि तराई र भित्री मधेशको भूमिमा बिचरण गर्दै आएको जनावर हो । नेपालमा तराईको पूर्व देखि पश्चिम सम्मको चारकोसे झाडी हात्तीको पैतृक वासस्थान हो तर ति मानव बस्ति बिस्तार भएपछि हात्तीको वासस्थान घट्दै गएको हो । हात्ती अनेकौं प्रतिकुल अवस्थाका बावजुद आफ्नो पैतृक वासस्थानमा बिचरण गर्दै आएको छ ।**

**मानिसले हात्तीलाई निषेध गरेर आँफु मात्र बस्ने वा पुरै मानविय बस्ति हटाएर हात्तीकै मात्र वासस्थान कायम गर्ने भन्ने दुबै कुरा असम्भव छ । हामी मानिस हात्ती भन्दा बुद्धिमानि प्राणी भएकोले मानिसले नै आँफु पनि बाँच्ने र हात्तीलाई पनि बाँच्न दिने वातावरण सृजना गर्नु हाम्रो जिम्मेवारी हो ।अत: मानव-हात्ती सहअस्तित्व कायम राख्नका लागि स्थानीय समुदायले हात्ती किन बस्तीमा आउँछ ? बस्तिमा पसेको हात्तीले किन क्षति गर्छ ? कस्तो अवस्थामा हात्तीले आक्रमण गर्दछ ? हात्तीको आक्रमणबाट सुरक्षित रहन के उपाय गर्नुपर्दछ भन्ने वारेमा जान्न जरुरी छ । वनजंगलछेउ बस्ने बासिन्दाहरुले हात्तीसंग मिलेर बाँच्ने कला सिक्न सकेमा दुबै प्राणी मिलेर बाँच्न सकिन्छ । हात्ती संग सहयात्राका लागि हात्ती प्रति गरिने मानिसको व्यवहारमा निम्नानुसार परिवर्तन गर्नुपर्ने देखिन्छ ।**

* हात्तीलाई माया गर्ने तर हात्ती देखि टाढा रहने ।
* **हात्ती देख्नासाथ हो-हल्ला गर्ने, आगो बाल्ने, पटका पड्काउने, लाठी वा भालाले घोच्ने जस्ता कुनै काम नगर्ने ।**
* हात्ती गाउँबस्तिमा आएको थाहा पाउनसाथ खेतिबालि, भण्डारण गरिएको अन्न वा घर भन्दा पहिले मानिसको ज्यान सुरक्षित राख्नका लागि जतिसक्दो चाँडो सुरक्षित स्थानमा जाने ।
* हात्तीलाई धपाउने, तर्साउने प्रयास गर्दा हात्ती रिसाउने, आक्रमक हुने र मानिसलाई नै आक्रमण गर्ने खतरा रहने भएकोले हात्ती धपाउने निहुँमा केटा केटी, बृद्धबृद्धा र असक्त मानिस बाहिर ननिस्किने ।
* जंगल नजिकको गाउँबस्ति र जंगलको बाटो हिंडदा हात्ती कता छ जानकारी राख्ने ।
* वनजंगल आसपासको बाटो र हात्ती ओहोर दोहोर गर्ने क्षेत्रमा एक्लै र मदिरा सेवन गरेर नहहिंड्ने । सुत्ने ठाउँ नजिक जाँड रक्सी, नुन, अन्न नराख्ने ।
* चम्किलो लुगा लगाएर जंगल नजाने । जंगल जाँदा समूहमा जाने तर हल्ला नगर्ने, चनाखो रहने, हात्तीको पाइला दिसा तथा चरेको चिन्हहरु ख्याल राख्ने । हात्ती देखेमा नआत्तिने सजगताकासाथ सुरक्षित स्थानमा जाने ।
* वनजंगलमा जाँदा अत्तर, बास्ना आउने साबुन प्रयोग नगर्ने, सुर्ति, खैनी, चुरोट नखाने ।
* वन जंगलमा हिंड्दा गीत संगित नसुन्ने र एयरफोनको प्रयोग नगर्ने ।
* रातको समयमा घरबाहिर विजुली वत्ती वा आगो बालेर उज्यालो राख्ने ।
* घर नजिक झाडी राखेमा हात्ती देख्न गाह्रो पर्दछ त्यसैले बाँस, केरा, कटहर जस्ता झाडी हुने र हात्तीलाई मन पर्ने रुख नलगाउने ।
* हात्ती प्रभावित क्षेत्रमा हात्तीलाई मन नपर्ने वाली जस्तै आलु, तेलहन, मेन्था, जुट, कागती, खुर्सानी जस्ता खेतीमा जोड दिने ।
* हात्ती गाउँबस्तिमा प्रबेश गरेमा मानिसहरुलाई हात्तीको नजिक जानबाट रोक्न, जोखिममा रहेका मानिसहरु, असक्त, बृद्ध, बृद्धा, बिरामी, बालबालिकाहरुलाई हात्तीले असर गर्न नसक्ने सुरक्षित स्थानमा पुर्याउन र कुनै घटना घटेमा तत्काल उद्धार कार्य परिचालन गर्नका लागि स्थानीय युवाहरुको Rapid Response Team ( RRT) गठन गरि परिचालन गर्ने ।

**निचोडमा भन्दा, हात्ती एक शान्तीप्रिय जनावर हो । यिनीहरु मानिस देखि टाढै बस्न रुचाउँछन । हात्ती पूर्ण शाकाहारी भएकाले आहाराको लागि यसले मान्छे मार्दैन । हात्ती प्रकृतिको अनुपम उपहार पनि हो तर अफसोच लोपोन्मुख अवस्थामा छ । यिनीहरु संग सहअस्तित्व कायम गरी यिनको संरक्षण गर्नु हामी सबैको कर्तब्य हो ।यो नै उत्तम उपाय पनि हो ।**

***साभार: हात्ती सम्वन्धी जानकारीमूलक पुस्तिका, उज्यालो नेपाल, २०७९***